钦定古今图书集成/明伦汇编/官常典/第356卷 > 王时柯
## 钦定古今图书集成/明伦汇编/官常典/第356卷 > 王时柯

按《明外史》本传：“时柯，字敷英，万安人，正德十二年进
士，授行人。嘉靖三年擢御史，疏言桂萼辈以议礼迎
合，传陞美官。薛蕙、陈相、段续、胡侍等连章论劾，实出
至公。今佞人超迁，而群贤获罪，恐海内闻之，谓陛下
好谀恶直。愿采忠谠之言，消朋比之祸，特宽蕙等而
听。席书、方献夫辞职，除张璁、桂萼别任，则是非不谬”，
人情悦服。忤旨切责。未几有伏阙之事。再予杖除名。